Nix
Nix on üks Pluuto looduslikest kaaslastest. Selle avastas koos Pluuto kõige välimise kaaslase Hydraga 2005. aasta juunis Hubble'i teleskoobi Pluuto kaaslaste otsingumeeskond. Esimene pilt Nixist saadi 2015. aasta juulis, kui kosmosesond New Horizons Pluuto süsteemist mööda lendas. Pluuto nelja väiksema kuu piltidest parimad saadi just Nixist, nende lahutus küündib 330 meetrini piksli kohta. Nixi mõõtmed on 50×35×33 km (selle kuju on silmatorkavalt piklik), mass (4,5±4,0)×1016 kg, pöörlemisperiood 1,829 ± 0,009 ööpäeva (ent muutlik) ja tiirlemisperiood 24,85463±0,00003 ööpäeva. Kaaslase pinnatemperatuur on 33–35 K ja albeedo 0,56 ± 0,05. Nime sai Nix vanakreeka ööjumalanna Nyxi, Charoni ema järgi.